Radio Garden

Radio Garden on 12. joulukuuta 2016 yleisölle avattu alankomaalainen verkkopalvelu, joka tuo suoratoistona saataville tuhansia radioasemia ja -kanavia ympäri maailman. Samalla se on verkkonäyttely ja tutkimushanke, joka visualisoi radioasemien sijaintia ja luo yhteyksiä ympäri maailman, ihmisten ja kulttuurien välille. Radio Gardenin kotipaikka on Amsterdam.
Hanke sai alkunsa Transnational Radio Encounters -tutkimusprojektin (TRE) yhteydessä. Tämä oli kuuden yliopiston (Aarhusin yliopisto, Kööpenhaminan yliopisto, Martin-Luther-Universität Halle-Wittenberg, London Metropolitan University, Sunderlandin yliopisto ja Utrechtin yliopisto) sekä Alankomaiden ääni- ja kuvainstituutin yhteisesti toteuttama tutkimushanke vuosina 2013–2016. Tutkimusprojektin päärahoittajana oli Euroopan unioni. Radio Garden toteutettiin aluksi verkkonäyttelyksi Alankomaiden ääni- ja kuvainstituuttiin. Palvelun suunnittelivat amsterdamilaiset Jonathan Puckey (Studio Puckey) ja Studio Moniker. Radio Garden -sivusto esiteltiin kesällä 2016 TRE-tutkimusprojektin aihepiiriä käsittelevän konferenssin osallistujille. Joulukuun 2016 julkaisun jälkeen miljoonayleisö löysi hyvin nopeasti palvelun. Verkkosivun kävijämäärät nousivat satoihin miljooniin. Käyttäjämäärä on säilynyt korkeana myös myöhempinä vuosina. Vuodesta 2019 lähtien Radio Gardenista on vastannut Jonathan Puckey Amsterdamissa sijaitsevan yrityksen kautta. 
Radio Gardenin ominaisuudet radiostriimeineen ovat houkutelleet radion pariin myös nuoria kuuntelijoita, joita perinteinen radio ei ole kiinnostanut. Palvelun käyttöön tarvitaan internetyhteys; sitä voi käyttää verkkoselaimen kautta esimerkiksi tietokoneella. Vuonna 2018 julkistettiin Radio Gardenin mobiilisovellukset Googlen tai Applen sovelluskauppojen kautta. 
Aluksi selainversiossa käyttöliittymänä oli Bingin satelliittikuviin pohjautuva maapallo, johon oli WebGL-ohjelmointirajapinnan kautta lisätty linkitys radioasemien syötteille. Tuhansien radioasemien täplittämä maapallo esitettiin ilman valtioiden rajoja, koska pääsuunnittelija Puckeyn mukaan 'radio ei tunne rajoja'. Suurelle yleisölle julkaistaessa mukana oli 7 877 verkossa suoratoistettavaa radioasemaa, joiden sijainti esitettiin pienellä täplanä satelliittikuvista muodostetulla, käyttäjän pyöritettävissä ja suurennettavissa olevalla maapallolla. Radioaseman täplää klikkaamalla kyseiseltä paikkakunnalta mukana olevat radioasemat saa esille ja valitun aseman lähetys tulee kuultavaksi vastaanottajalle. Nyttemmin palvelussa on yli 25 000 radioasemaa. 
Tekniset rajoitukset ovat näkyneet radioasemien tarjonnassa. Euroopassa ja Pohjois-Amerikassa olevat radioasemat ovat kattavammin valittavissa palvelusta kuin radioasemat esimerkiksi Afrikan syrjäseudulta. Eräänä syynä on suoratoistoon tarvittavien nopeiden laajakaistayhteyksien saatavuus. Näiden puutteessa monien vähemmän kehittyneiden maiden radioasemien saavutettavuus netissä on ollut vähäisempää. Silti kehittyvissä maissa radioasemien merkitys on paikallisten kielien ja kulttuurin ylläpitämisessä sekä yleisen tiedonvälityksen kanavana usein keskeisimpi kuin vauraissa maissa. Esimerkiksi yhteensä 34 afrikkalaista valtiota käsittäneessä tutkimuksessa (2022) radion todettiin olevan tärkein uutiskanava näissä maissa. 
Radio Gardenia on käytetty esimerkiksi kielentutkimuksen apuvälineenä: radioasemien lähetyksiä tallentamalla on voitu kerätä aineistoa vaikkapa pienempiä kieliä tunnistavan kieliteknologian kehitystyöhön (puhutun kielten tunnistamisen kehittämiseen).